Σε πρώιμο στάδιο, όταν τα συμπτώματα του καταρράκτη είναι ήπια, ο οφθαλμίατρος μπορεί να συστήσει τα εξής: \r \r Αλλαγή της συνταγής των γυαλιών οράσεως ή φακών επαφής \r Χρήση μεγεθυντικού φακού ή καλύτερου φωτισμού για διευκόλυνση της ανάγνωσης \r Χρήση γυαλιών ηλίου κατά την έκθεση σε φως \r \r Με την πάροδο του χρόνου, εάν τα συμπτώματα του καταρράκτη επιδεινωθούν και παρεμποδίζουν σοβαρά την όραση, ο μόνος τρόπος θεραπείας είναι η χειρουργική επέμβαση για την αφαίρεσή του. \r Η χειρουργική επέμβαση για την αφαίρεση του καταρράκτη είναι μια πολύ συνηθισμένη διαδικασία, η οποία διαρκεί συνήθως 10-20 λεπτά και έχει μεγάλο ποσοστό επιτυχίας, καθώς παραπάνω από το 95% των ανθρώπων που υποβάλλονται σε αυτή αναφέρουν βελτιωμένη μετεγχειρητική όραση. \r Πριν τη χειρουργική επέμβαση, γίνεται τοπική αναισθησία στο προσβεβλημένο μάτι για να μουδιάσει. Στην περίπτωση που υπάρχει καταρράκτης και στα δύο μάτια, συνήθως το χειρουργείο γίνεται πρώτα στο ένα μάτι και ακολούθως και στο δεύτερο μάτι μετά τη σταθεροποίηση και επούλωση του πρώτου. \r Υπάρχουν 3 τύποι χειρουργικών επεμβάσεων για την αφαίρεση του καταρράκτη: \r \r Φακοθρυψία \r \r Η φακοθρυψία είναι η πιο κοινή μέθοδος αφαίρεσης του καταρράκτη. Ξεκινά με την πραγματοποίηση μιας μικροσκοπικής τομής στον κερατοειδή χιτώνα του ματιού και ο χειρουργός εισάγει μια συσκευή στο σημείο που εκπέμπει κύματα υπερήχων, με σκοπό τη διάλυση του θολού φακού του ματιού. Στη συνέχεια, αφαιρούνται τα θραύσματα του φακού και εισάγεται ένας νέος τεχνητός φακός. \r \r Εξωκαψική εξαγωγή καταρράκτη (εξωπεριφακική αφαίρεση καταρράκτη) \r \r Η εξωπεριφακική αφαίρεση καταρράκτη προτιμάται συνήθως σε περιπτώσεις που ο καταρράκτης είναι προχωρημένου και είναι δύσκολο να αφαιρεθεί με φακοθρυψία. Σε αυτή την περίπτωση ο θολωμένος φακός εξάγεται μέσω μεγαλύτερης τομής στο μάτι και αντικαθίσταται από έναν τεχνητό φακό. \r \r Χειρουργική επέμβαση με λέιζερ Femtosecond \r \r Σε αυτή την περίπτωση, κάποια βήματα της επέμβασης (όπως η δημιουργία τομών και ο θρυμματισμός του φακού) πραγματοποιούνται με τη χρήση laser. Η χειρουργική επέμβαση με femtosecond laser μπορεί να προταθεί από το γιατρό σε περιπτώσεις που απαιτείται μεγάλη ακρίβεια στα συγκεκριμένα βήματα της επέμβασης όπως παραδείγματος χάριν στην συνύπαρξη αστιγματισμού.